KIRJALLINEN KYSYMYS E-3715/00

esittäjä(t): Giovanni Pittella (PSE) komissiolle

(30. marraskuuta 2000)

Aihe: Euroopan sosiaalirahaston tavoitteet

- Asetusten 1260 ja 1784 hyväksymisestä (vuonna 1999) lähtien Euroopan sosiaalirahaston rooli on perustunut Amsterdamin sopimuksen uuteen osastoon työllisyys, joka puolestaan kuuluu Essenin Eurooppa-neuvoston määrittelemään työllisyysstrategiaan ja jäsenvaltioiden työllisyyttä koskeviin vuosittaisiin toimintaohjelmiin.

- Euroopan sosiaalirahaston keskeiset tavoitteet ovat työmarkkinoiden tukeminen työttömyyden torjumiseen ja ehkäisemiseen tähtäävillä toimilla, yhteiskunnallisen integraation ja työllisyyttä edistävien koulutusjärjestelmien edistäminen sekä naisten tukeminen työmarkkinoilla.

- Lisäksi Euroopan sosiaalirahaston päämääriin kuuluvat paikallisten, työpaikkojen luomiseen tähtäävien aloitteiden edistäminen sekä syrjinnän ja työmarkkinoille pääsyyn liittyvän epätasa-arvoisuuden torjumista koskevien yhteisön aloitteiden toteuttaminen.

- Euroopan yhteisöjen toimielimet ovat siis täysin tietoisia siitä, että inhimillisten resurssien koulutusta pidetään ensiarvoisen tärkeinä nyky-yhteiskunnassa, jolle on yhä suuremmassa määrin luonteenomaista syvälliset kulttuuriset, taloudelliset ja tuotannolliset muutokset.

- Koulutus, laatu ja tutkimus ovat sellaisen politiikan vahvuudet, jolla pyritään uskottavasti eurooppalaisen järjestelmän vahvistamiseen kansainvälisellä tasolla.

- Koulutusrakenteiden vahvistaminen on välttämätön edellytys sille, että voidaan ottaa käyttöön koulutuksen järjestäjiä koskevat laatustandardit puolueettomien parametrien sekä varmojen ja nopeiden menettelyjen mukaisesti.

Voisivatko komissio ja sen puheenjohtaja Romano Prodi ilmoittaa, millaisia keinoja komissio aikoo ehdottaa käytettäväksi, jotta voidaan luoda yhdenmukaisten menettelyjen ja parametrien mukaisesti jäsenvaltioiden koulutusrakenteiden vahvistamisjärjestelmä?

Anna Diamantopouloun komission puolesta antama vastaus

(9. tammikuuta 2001)

Komissio pitää yleissivistävää ja ammatillista koulutusta erittäin tärkeänä tekijänä yhteisön taloudellisen ja yhteiskunnallisen kehityksen kannalta. Lissabonin Eurooppa-neuvosto korosti, että on tarpeen mukauttaa Euroopan koulutusjärjestelmiä siten, että ne vastaavat osaamisyhteiskunnan tarpeita. Lissabonin huippukokouksen jälkeen onkin laadittu komission valmisteluasiakirja, joka on muodoltaan muistio. Se muodostaa rungon, jonka pohjalta kehitetään kattava elinikäistä oppimista koskeva strategia ja toteutetaan kuulemisprosessi, jonka aikana keskustellaan kaikkien asianomaisten tahojen kanssa vuoden 2001 ensimmäisellä puoliskolla. Elinikäisen oppimisen keskeistä merkitystä on painotettu myös vuoden 2001 työllisyyden suuntaviivossa. Koulutusjärjestelmien laatua samoin kuin tutkintojen, ammattipätevyyden ja -taitojen tunnustamista käsitellään työllisyyden suuntaviivoissa sekä yhteisön Sokrates-toimintaohjelmassa (yleissivistävä koulutus) ja Leonardo-toimintaohjelmassa (ammatillinen koulutus).

Euroopan sosiaalirahaston (ESR) toimia toteutetaan seuraavien kuuden vuoden aikana pitäen perustana rakennerahastoja koskevista yleisistä säännöksistä 21 päivänä kesäkuuta 1999 annettua neuvoston asetusta (EY) N:o 1260/1999(1) sekä Euroopan sosiaalirahastosta 12 päivänä heinäkuuta 1999 annettua Euroopan parlamentin ja neuvoston asetusta (EY) N:o 1784/1999(2). Näissä asetuksissa ei nimenomaisesti viitata ammatillisen koulutuksen alalla jäsenvaltioissa sovellettaviin yhteisiin standardeihin eikä ole suunniteltu, että ESR:sta myönnettävää tukea sidottaisiin hankkeisiin, joissa perustettaisiin yhteisön laajuinen koulutusalan vahvistamisjärjestelmä. Jäsenvaltiot voivat kuitenkin joustavasti käyttää ESR:a hankkeisiin, joissa on tavoitteena parantaa ja ajanmukaistaa jäsenvaltioiden ammatillisen opetuksen ja koulutuksen järjestelmiä, ja ottaa siten huomioon työllisyyden suuntaviivat, joista puolestaan raportoidaan vuosittaisten kansallisten työllisyyttä koskevien toimintaohjelmien yhteydessä. Lisäksi komissio arvioi näiden toimien vaikutuksia jokaisen ESR:n ohjelman osalta vuonna 2003 toteutettavassa väliarvioinnissa.

(1) EYVL L 161, 26.6.1999.

(2) EYVL L 213, 13.8.1999.